SKILSMISSEN

Jeg sitter i godstolen og hikstgråter. Jeg får nesten ikke puste. Hele kroppen higer etter luft. Jeg får tak på den. Pusten. Så mister jeg den igjen. Jeg får tak på pusten igjen. Så er det som om alt stopper opp igjen. Den tunge pustingen og gråten går om hverandre noen minutter. Det er som hele livet snur på hodet.

 ”Dette er uvirkelig”, sier jeg.

På den andre enden av bordet sitter min kjære gjennom 27 år og gråter på samme måte. Den engang nære relasjonen ebber ut. Det er over. Alt har en ende. Nå er vi kommet til enden av vårt forhold. Begge kjenner det slik.

 ”Vi kan ikke fortsette slik”, sier hun.

Vi er enige, men rister på hodet. Det viser seg å ta tid å få kroppen, tankene og alt det praktiske til å henge med i endringen.

Delingen

Hvordan deler man noe som man har bygd opp sammen gjennom årtier? Det er jo nærmest umulig.

 ”Jeg vil ha huset”, sier hun.

”Jeg synes vi skal selge”, sier jeg.

Det blir kostbart å sitte på et stort hus med en inntekt. Jo, det har en hybelinntekt som følger med og bidrar til økonomien. Men så mye lån på en inntekt. Er det så lurt? Og hva med fordelen eller ulempen det er med å overta huset som er så vanskelig å omsette. Det er en stor generasjonsbolig og veldig vanskelig å fastslå hva markedet vil gi for en slik eiendom. Det kan slå begge veier prismessig. Fortsetter boligprisene å stige som de har gjort siden 1992 vil det definitivt lønne seg å sitte på eiendom. I følge Statistisk Sentralbyrå har boligprisene mer enn 5-doblet seg de siste 25 årene de aller fleste steder i landet.

”Om jeg ikke får huset blir det rettssak”, sier hun.

Jeg liker ikke tanken, verken på å dele huset slik og ei heller å gå til sak. Den som beholder huset slipper å gjøre så store endringer og får videreføre historien som følger huset bærer på. Gjennom alle de årene som er gått er det blitt et samlingspunkt for familie, venner og barn. Jeg lar meg overtale, spesielt når jeg får høre hva jentene også vil.

”Vi vil at huset blir i familien”, sier de.

Jeg opplever at jeg ikke har noe reelt valg og bestemmer meg for at hun kan få beholde huset. Jeg gir etter for prinsippet om å selge unna og dele. Hun virker lettet. Hva som er rettferdig kan jeg jo stille spørsmålstegn ved. I slike situasjoner kommer det til syne hvem vi alle er.

Vi går igjennom alle tingene. Huset blir verdsatt av meglere og et snitt benyttet. For å sikre at hjemmet blir bevart i familien så lenge som mulig, blir vi enige om at dersom huset blir solgt innen 5 år deler vi et eventuelt overskudd og jeg få førsterett til å kjøpe huset.

 Vi setter vi opp en avtale og får den vurdert hos en advokat.

”Dette ser veldig bra ut. Tenk om alle hadde løst konflikter slik i en minnelig tone”, sier advokaten.

Vi elsker hverandre, men ikke lenger på den måten vi gjorde.

Kan jeg bli glad igjen?

Hva gjør du med sinnets indre tanker når du opplever en så dramatisk omveltning som en skilsmisse? Det sies at et samlivsbrudd er noe av det tøffeste et menneske kan oppleve. Og ja, jeg kan skjønne det. Det gjør mye med meg. At det får ytre økonomiske og sosiale konsekvenser er en ting. At det går på det indre livet løs er noe annet og mer utfordrende. Hva som skjer inne i hodet kan jeg lettere skjule. Vi fungerer jo stort sett greit på utsiden, selv om vårt indre klima uungåelig pipler ut i mange tilfeller.

I forkant av selve bruddet har jeg også mistet jobb og vært gjennom en større hofteoperasjon med behov for mye opptrening. I kjølvannet av bruddet velger jeg etter lett ytre press å gi fra meg det sosiale fellesskapet og mitt åndelige hjem til fordel for min avgående kone. Jeg er lamslått.

”Du trenger hjelp”, sier hun og tar meg med til legen.

Jeg ønsker hjelp. Jeg får hjelp. Jeg griper tak i det jeg kan få tak på. Jeg går til samtaler. Tankegodset mitt skal vise seg å snu seg gradvis gjennom separasjonstiden og året som kommer. Jeg går på kurs med andre som er i en krevende situasjon. Livsstyrketrening kalles det.

 ”Dette er min tredje kursrunde”, sier en av deltagerne.

 ”Veldig mange jeg har snakket med har faktisk slettet all kontaktinfo til gamle venner og begynt helt på nytt”, sier en av de andre.

Jeg begynner å få pusten tilbake. Er det virkelig mulig å bli glad igjen? Det tar tid. Det lar seg gjøre. Jeg våger å være der ute, å møte mennesker. Tar i mot all den støtte, innspill og hjelp som kommer underveis. Det er utrolig tøft av og til, og noen ganger hele tiden. Det virker som umulig. Men det viser seg å være mulig å bli komme videre fra tap og nederlag.

 ”Jeg er så glad jeg har en Gudsrelasjon”, sier jeg til en ny venn. Uten det ville jeg ikke ha taklet dette, tror jeg.

Trosliv

Ja, hva sier troen min om dette? Hva sier Gud? Skilles. Vi lovet å elske og ære hverandre til døden skiller oss ad. Elske og ære. Når tok det slutt, egentlig. Når begynte vi å svikte med å elske og ære hverandre? Var det allerede før vi giftet oss? Var det midt i ettårskrisen? Eller kanskje treårs-, syvårs-, elveårs- eller tjueenårskrisen?

Tall fra Statistisk Sentralbyrå viser at det skjer flest skilsmisser de første årene og spesielt i femårsperioden mellom 5-9 år etter ekteskapsinngåelsen. I 2011 var det 2916 ekteskap som ble avsluttet i denne gruppen. Vi kommer oss over den kneika. Antall skilsmisser blir færre ettersom hvor lenge man holder sammen. Kanskje ikke så unaturlig. Flere er jo allerede skilt tidlig i forholdet. Men fremdeles etter 25 år sammen er det ekteskap som går dukken. Hele 1343 skilsmisser viste det seg å være i 2011. Hvorfor skiller folk seg etter å ha vært så lenge sammen?

 ”Har du tenkt på det”, sier min tidligere kjæreste og kone. Vi har vært gift i 27 år. Det er det samme antall år som mine foreldre var gift. Og det er det samme som dine foreldre var gift. Vi som tenkte at vi var bedre og skulle fikse det meste.

 ”Spooky”, sier jeg. Historien gjentar seg og vi makter ikke å gjøre noe for å hindre at den gjør det. Det vi lovet klarte vi ikke å holde. Vi har failet. Det er som et slag i magen, så kraftig at beltespennen ryker og buksa deiser i bakken. Som å bli tatt med buksene nede. Var vi så lite forberedt eller var det skjebnen som tok overhånd? Var det rett og slett fordi belastningen ble for stor på jobbfronten, alt vi påtok oss for stort sosialt ansvar, at vi ikke forsto hverandres kjærlighetsspråk og mislyktes i å fylle hverandres egentlige behov. Kanskje er det alt sammen sammen. I en artikkel av Lars Akerhaug i forsning.no fra 2008 heter det:

”Det er dobbelt så stor sjanse for at ekteskapet ikke varer i både gode og onde dager, hvis en av partene er skilsmissebarn. Er begge barn av skilte foreldre er det trippelsjanse for ekteskapsbrudd. Dette viser en undersøkelse som er utført ved Divisjon for Psykisk helse ved Folkehelseinstituttet med data fra Helseundersøkelsen i Nord-Trøndelag 1995-1997. Alle personer som var fylt 20 år eller eldre ble inkludert i undersøkelsen, altså omtrent 66 000 mennesker. Tidligere undersøkelser i andre land har vist tilsvarende resultater som de norske forskerne har kommet fram til, men det er først nå man kan dokumentere samme tendensen her i landet.”

Vi står uansett igjen med tapt sosial og religiøs anseelse. Jeg vet hvordan jeg selv så på andre som var skilt. Nå er vi der vi også. Skammelig å tenke på hvordan jeg har tenkt ned på dem som ikke får det til. Nå er jeg der og forstår dem så mye bedre. Det er som om livet og situasjoner må oppleves før det kan gripes. Og kan man, kan jeg, gripe sjansen på nytt? Hva sier de religiøse skrifter og ledere om dette? Hva tenker jeg selv?

”En kvinne skal ikke skille seg fra sin mann. Men er hun skilt fra ham, skal hun enten fortsette å leve ugift eller forlike seg med mannen. Og en mann skal ikke skille seg fra sin hustru”, står det i kanskje verdens mest betydningsfulle religiøse skriftbok, Bibelen.

Det er så mange paradokser i denne skriftboken, mange lover og regler. Det er lett å holde fast på disse når man på en måte får det til, i det åpenbare. Hva med oss som ikke får det til, å leve etter disse reglene? Jeg finner en artikkel i Korsets Seier, bladet for den delen av kristenheten hvor jeg har hatt mitt åndelige hjem i mine voksne år, i pinsebevegelsen. I artikkelen *Vil ikke gifte seg på nytt* fra 27. September 2016 omtales gjengifte. Det å gifte seg på nytt omtales som uaktuelt sett med Bibelske øyne.

”Bibelen tillater kun to utfall etter en skilsmisse. Enten blir man gjenforent med partneren eller så fortsetter man å leve enslig.”

Det er Barclay Stevenson som uttaler dette på et møte hos To Sko i Ris menighet. Jeg går noen ekstra runder. Tenker meg om. Hos oss har det vært praksis for at folk kan starte på nytt, selv om det har vært svært sjelden vare. Jeg snakker med andre autoriteter på området. Metodister. Frikirken. Pinsefolk. Det er i dette landskapet jeg beveger meg. Det viser seg at de fleste støtter opp for et liberalt syn på saken og muligheten for å begynne på nytt.

”Det er slik nåden er. Du har mulighet til å starte på nytt. Det er slik jeg ser på det”, sier lederen i pinsekirken Intro, og er med på å åpne for en ny vår.

Skilsmisse er ingen lett affære og jeg unner ingen å gjennomgå en eller flere slike enorme belastninger. Samtidig er jeg i dag takknemlig. En slik grunnleggende omveltning gir muligheter til å tenke nytt og se fremover med nye øyne. Og gjennom erfaringen kommer anledningen til å bli sterkere, sunnere og varmere enn noen gang. Ikke visste jeg heller at det var så mye lys tilstede på det mørkeste av det mørke og at nettopp i det sønderbrutte ligger grobunn for en vakker dyptpløyende glede.

Oppsummering

Elsk hverandre

Ha det som bærende struktur i livet. Alt bunner ut i å elske den andre, som seg selv. Er det mulig? Ja, det er par som får det til. Søk å bevare så mye som mulig av det som var og er av relasjonell kapital. Hold deg til jeg-budskap og hold deg unna å si negative ting om den andre. Husk det er din kjæreste, en du selv har valgt å være sammen med og det er kanskje mor eller far til dine barn.

Vær ærlige med hverandre

Snakk ut fra levra. Unngå å holde ting tilbake. Snakk dere igjennom. Legg dere ikke før ting er ryddet av veien. La ingenting vokse seg stort. Snakk om alt. Hold ingenting tilbake. Da vil relasjonen ha mulighet til å vokse og gro, og bli mer betydningsfull og lykkes over tid.

Oppsøk hjelp

Vi trenger alle noen, og andre utenom vår nærmeste sfære. Søk fellesskap med andre, både hver for dere og sammen. Lytt og vurder hva andre har å si. Allerede før man inngår en relasjon. Tenk dere om. Sørg for å være sammen med noen som fyller alle kamrene i livet ditt. Gå en ekstra runde ved store avgjørelser. Vær gjerne impulsiv, men ikke hele tiden og for en hver pris. Dere blir sterkere av å involvere andre i livet på en oppriktig og innbefattende måte.